Vyjsť si do mesta na raňajky nebýva každodenná záležitosť, hoci pre niektorých bývajúcich v Starom Meste to naozaj predstavuje len zísť dolu na ulicu.
Raňajky v meste sú pôžitkárska záležitosť. Stoja rovnako ako obed alebo večera, niekedy aj viac.
Chutiam sa medze nekladú, v Bratislave dnes môžeme ísť na pravé anglické raňajky, dať si francúzske palacinky alebo vafle s bryndzou.
Pre tých odvážnejších sú tu aj kaše a rôzne zdravé zmesi. Naopak, zmizli staré lahôdky či mliečne bary. "Na stojáka" sa dá najesť už málokde.
Supermarkety prevalcovali takéto prevádzky. Raňajky v meste netrvajú krátko, človek si pri nich prečíta celé noviny, najlepšie tie ozajstné, printové.
Ešte lepšie, ak sa ide na raňajky s niekým, manželom, kamoškou, kolegyňou a preberie sa pri nich stav sveta aj možnosti jeho záchrany.
Možno by bolo najlepšie zobrať si dovolenku a stráviť na raňajkách celý deň.